אבי וייצל

ביוגרפיה

וייצל נולדה בסנטה קלריטה שבקליפורניה. היא לומדת ומתאמנת באוניברסיטת קליפורניה בברקלי בהדרכתו של קולי סטיקלס.

2014

באליפות הפאן פסיפיק בשחייה שנערכה בגולד קוסט שבאוסטרליה באוגוסט 2014 זכתה וייצל במדליית כסף במשחה שליחות 4x100 מטר חופשי עם תוצאה של 3:34.23 דקות, אחרי אוסטרליה שקבעה שיא אליפות חדש של 3:32.46 דקות ולפני יפן (3:39.06 דקות). כשחיינית שלישית היא שחתה ב"זינוק שליחות" תוצאה של 53.81 שניות. נוסף לכך, היא סיימה במקום 7 ושלישית מבין האמריקאיות במשחה ל-100 מטר חופשי בתוצאה של 54.50 שניות, ובמקום 11 ורביעית מבין האמריקאיות במשחה ל-50 מטר חופשי בתוצאה של 25.24 שניות.
באליפות העולם (בריכת 25 מטר) שנערכה בדוחא בדצמבר אותה שנה זכתה וייצל בשלוש מדליות, זהב אחת ושתי כסף. במדליית הזהב זכתה במשחה שליחים משולב (2 שחייניות ו-2 שחיינים) 4x50 מטר חופשי ביחד עם ג'וש שניידר, מאט גריוורס ומדיסון קנדי תוך שהן קובעות שיא עולם חדש של 1:28.57 דקות (השיא הנוכחי, 2016), לפני רוסיה וברזיל. כשחיינית רביעית במשחה היא שחתה ב"זינוק שליחות" תוצאה של 23.25 שניות. היא זכתה במדליית כסף אחת במשחה שליחות 4x50 מטר חופשי תוך קביעת שיא אמריקה חדש של 1:34.61 דקות, אחרי הולנד, שקבעה שיא עולם חדש של 1:34.24 דקות, ודנמרק (1:35.48 דקות). כשחיינית שנייה במשחה היא שחתה ב"זינוק שליחות" תוצאה של 23.40 שניות. במדליית כסף נוספת זכתה במשחה שליחות 4x100 מטר חופשי עם התוצאה של 3:27.70 דקות, אחרי הולנד, שקבעה שיא עולם חדש נוסף של 3:26.53 דקות, ולפני איטליה (3:29.48 דקות). כשחיינית שנייה במשחה היא שחתה ב"זינוק שליחות" תוצאה של 51.57 שניות. נוסף לכך, היא סיימה במקום עשירי במשחה ל-50 מטר חופשי בתוצאה של 24.23 שניות ובמקום 15 במשחה ל-100 מטר חופשי בתוצאה של 53.14 שניות.

2015

באוניברסיאדה שנערכה בקוואנגג'ו בתחילת יולי 2015 זכתה וייצל ב-3 מדליות, אחת מכל סוג: מדליית זהב במשחה שליחות 4x100 מטר חופשי עם שיא אוניברסיאדה חדש של 3:38.12 דקות, מדליית כסף במשחה ל-100 מטר חופשי בתוצאה של 54.53 שניות, אחרי בת ארצה שנון ורילנד (54.39 שניות), ומדליית ארד במשחה שליחות 4x100 מטר מעורב כששחתה בשלב המוקדמות. נוסף לכך, היא סיימה במקום חמישי במשחה ל-50 מטר חופשי בתוצאה של 25.27 שניות.
באליפות העולם שנערכה בקאזאן, רוסיה באוגוסט 2015 זכתה וייצל בשתי מדליות, זהב וארד, לאחר ששחתה בשני משחי השליחים בשלב המוקדמות: מדליית זהב במשחה שליחות 4x100 מטר חופשי, עם תוצאה אישית של 53.85 שניות, ומדליית ארד במשחה שליחים משולב (שתי שחייניות ושני שחיינים) 4x100 מטר חופשי, עם תוצאה אישית של 53.49 שניות.

2016

באליפות ארצות הברית (בריכת 25 יארד) שנערכה באוסטין במרץ 2016 קבעה וייצל במשחה ל-50 יארד חופשי שיא ארצות הברית חדש של 21.12 שניות.
במבחנים האמריקאים לאולימפיאדת ריו דה ז'ניירו (2016) שנערכו באומהה בסוף יוני ובתחילת יולי 2016 סיימה וייצל פעמיים במקום ראשון, במשחה ל-50 מטר חופשי בשיא אישי חדש של 24.28 שניות ובמשחה ל-100 מטר חופשי בשיא אישי חדש של 53.28 שניות, ונכללה בנבחרת האמריקאית למשחקים האולימפיים. במשחקים עצמם היא זכתה בשתי מדליות, זהב וכסף. מדליית זהב במשחה שליחות 4x100 מטר מעורב, לאחר ששחתה בשלב המוקדמות. מדליית כסף במשחה שליחות 4x100 מטר חופשי ביחד עם סימון מנואל, דנה ולמר וקייטי לדקי בתוצאה של 3:31.89 דקות, אחרי אוסטרליה שקבעה שיא עולם חדש של 3:30.65 דקות ולפני קנדה (3:32.89 דקות). כשחיינית שנייה היא שחתה ב"זינוק שליחות" תוצאה של 52.56 שניות. נוסף לכך, היא סיימה במקום שביעי במשחה ל-100 מטר חופשי בתוצאה של 53.30 שניות ובמקום 12 במשחה ל-50 מטר חופשי בתוצאה של 24.67 שניות. בשלב המוקדמות היא קבעה תוצאה של 24.48 שניות ועלתה חמישית לשלב חצי הגמר.

2017

באליפות העולם שנערכה בבודפשט, הונגריה ביולי 2017 סיימה וייצל במקום 16 במשחה ל-50 מטר חופשי בתוצאה של 24.80 שניות.

2018

באליפות הפאן פסיפיק בשחייה שנערכה בטוקיו, יפן באוגוסט 2018 סיימה וייצל במקום חמישי במשחה ל-50 מטר חופשי בתוצאה של 24.58 שניות. נוסף לכך, היא שחתה בשלב המוקדמות, 100 מטר חופשי בתוצאה של 54.20 שניות ו-200 מטר חופשי בתוצאה של 1:59.30 דקות ולא עלתה לשלב הבא.

2019

באליפות העולם שנערכה בקוואנגג'ו, קוריאה הדרומית ביולי 2019 זכתה וייצל בשתי מדליות, זהב וכסף. מדליית זהב במשחה שליחים 4x100 מטר חופשי משולב לאחר ששחתה בשלב המוקדמות. מדליית כסף במשחה שליחות 4x100 מטר חופשי ביחד עם מלורי קומרפורד, קלסי דליה וסימון מנואל בשיא אמריקה חדש של 3:31.02 דקות, אחרי אוסטרליה שקבעה שיא אליפות חדש של 3:30.21 דקות ולפני קנדה (3:31.78 דקות). כשחיינית שנייה היא קבעה ב"זינוק שליחות" תוצאה של 52.66 שניות. נוסף לכך, היא סיימה במקום עשירי במשחה ל-50 מטר חופשי בתוצאה של 24.58 שניות, בשלב המוקדמות היא קבעה תוצאה של 24.47 שניות ועלתה שביעית לשלב חצי הגמר.